สวัสดีค่ะ เคยอ่านเจอบทความเกี่ยวกับเรื่องพิษสุนัขบ้า ว่า เคยมีการติดเชื้อ เปลี่ยนถ่ายอวัยวะและกระจกตา ทำให้ติดเชื้อพิษสุนัขบ้าได้ หากผู้บริจาคเป็น ในระยะเริ่มต้น แล้วอย่างนี้การรับเลือด เสี่ยง ไหมคะ เพราะเมื่อวันที่ 12 ธันวาคม ได้ทำการผ่าตัดและได้รับเลือดไป 1 ถุง อยากทราบว่าจะเสี่ยงติดพิษสุนัขบ้าจากเลือดได้ไหม หักผู้บริจาคเป็น โรคพิษสุนัขบ้าในระยะเริ่มต้น ขอบค่ะ
สวัสดีค่ะ เชื้อไวรัสพิษสุนัขบ้านั้น จะพบอยู่ในน้ำลาย, สมอง, ไขสันหลัง และอวัยวะที่มีเนื้อเยื่อประสาทอยู่ แต่จะไม่พบในเลือด อุจจาระ และปัสสาวะ ดังนั้น การติดเชื้อไวรัสพิษสุนัขบ้า จะเกิดจากการถูกสัตว์ (หรือคน) กัด หรือถูกข่วนจนมีบาดแผล การถูกเลียที่ตา ปาก จมูก หรือเลียบริเวณผิวหนังที่มีบาดแผล และการสัมผัสกับเนื้อเยื่อสมองหรืออวัยวะที่มีเนื้อเยื่อประสาทของสัตว์ผ่านผิวหนังที่มีบาดแผล แต่จะไม่ติดจากการสัมผัสเลือด อุจจาระหรือปัสสาวะค่ะส่วนการติดเชื้อจากการปลูกถ่ายอวัยวะรวมถึงเปลี่ยนถ่ายกระจกตา พบมีรายงานการเกิดขึ้น แต่ก็พบเพียงไม่กี่รายในโลก และการที่ติดเชื้อ ก็เพราะอวัยวะเหล่านี้ มีเนื้อเยื่อประสาทอยู่ค่ะ ส่วนการรับเลือดนั้น ไม่ได้ทำให้ติดเชื้อ เพราะเลือดไม่ใช่เนื้อเยื่อระบบประสาทค่ะ